钦定古今图书集成/明伦汇编/宫闱典/第017卷 > 后汉
## 钦定古今图书集成/明伦汇编/宫闱典/第017卷 > 后汉

### 高祖乾祐元年隐帝即位册尊李皇后为皇太后

按《五代史汉隐帝本纪》，不载。按《汉家人传》：“高祖皇
后李氏，晋阳人也。高祖少为军卒，牧马晋阳，夜入其
家劫取之。高祖已贵，封魏国夫人，生隐皇帝。及即位，
立为皇后。高祖崩，隐帝册尊为皇太后。帝年少，数与
小人郭允明、后赞、李业等游戏宫中，后数切责之。帝
曰：‘国家之事，外有朝廷，非太后所宜言也’。”太常卿张
昭闻之，上疏谏帝，请亲近师傅，延问正人，以开聪明。
帝益不省。其后，帝卒与允明等谋议，遂至于亡。初，帝
与允明等谋诛杨邠、史弘肇等，议已定，入白太后。太
后曰：“此大事也，当与宰相议之。”李业从旁对曰：“先皇
帝平生言，朝廷大事，勿问书生。”太后深以为不可。帝
拂衣而去，曰：“何必谋于闺门！”邠等死，周高祖起兵向
京师，慕容彦超败于刘子陂，帝欲出自临兵，太后止
之曰：“郭威本吾家人，非其危疑，何肯至此？今若按兵
无动，以诏谕威，威必有说，则君臣之际，庶几尚全。”帝
不从以出，遂及于难。

### 隐帝乾祐三年郭威入京师请李太后临朝听政太后制以威监国

按《五代史汉隐帝本纪》，不载。按《周太祖本纪》，乾祐
三年十一月“甲申，郭允明反，弑隐帝于赵邨。丙戌，威
入京师，纵火大掠。戊子，率百官朝太后于明德门，请
立嗣君。”太后下令文武百僚、六军将校，议择贤明以
承大统。庚寅，威率百官诣明德门，请立泰宁军节度
使赟为嗣，遣太师冯道迎赟于徐州。辛卯，请太后临
朝听政。庚申，太后制以威监国。按《汉家人传》，周太
祖入京师举事，皆称太后诰。已而议立湘阴公赟为
天子，赟未至，太祖迺请太后临朝。已而太祖出征契
丹，军士拥之以还，太祖请事太后为母。太后诰曰：“侍
中功烈崇高，德声昭著，剪除祸乱，安定邦家，讴歌有
归，历数攸属，所以军民推戴，亿兆同欢。老身未终，残
年属此多难，惟以衰朽，托于终始。载省来笺，如母见
待，感认深意，涕泗横流。”于是迁后于太平宫，上尊号
曰昭圣皇太后。显德元年春崩。